A Tanács együttes fellépése

(2001. október 29.)

az Európai Uniónak a Dél-Oszétiában végrehajtandó konfliktusrendező folyamathoz történő hozzájárulásáról

(2001/759/KKBP)

AZ EURÓPAI UNIÓ TANÁCSA,

tekintettel az Európai Unióról szóló szerződésre és különösen annak 14. cikkére,

mivel:

(1) 2001. február 26-án a Tanács bejelentette azt a szándékát, hogy aktívabb politikai szerepet vállal a Dél-Kaukázusban, valamint hogy további eszközöket keres a térség konfliktusainak megelőzésére és rendezésére, különösen azáltal, hogy megerősíti együttműködését az Európai Biztonsági és Együttműködési Szervezettel (EBESZ).

(2) Az EBESZ védnöksége alatt konfliktusrendező mechanizmusként felállítottak egy Közös Ellenőrző Bizottságot (KEB) és egy szakértői csoportot. A KEB-nek az a megbízatása, hogy különösen a biztonság területén, kezelje az oszét konfliktusövezetben levő jelenlegi helyzetet, miközben a szakértői csoportnak ki kell dolgoznia egy köztes megoldást Dél-Oszétia politikai státuszára.

(3) A dél-oszét konfliktus rendezésével kapcsolatos tárgyalások felgyorsítása érdekében az EBESZ és az érintett felek (Grúzia, Dél-Oszétia, az Orosz Föderáció és Észak-Oszétia) szándékában áll egy állandó titkárság felállítása a konfliktusrendező eljárás fő eszközei, a KEB és a szakértői csoport tevékenységének segítésére.

(4) E célból az EBESZ elhatározta, hogy létrehoz egy önkéntes hozzájárulásokból álló alapot a KEB titkársága, valamint a szakértői csoport tevékenységének támogatására.

(5) Az Európai Unió úgy ítéli meg, hogy az ezen alap céljaihoz való hozzájárulás támogatná mind a térségbeli saját céljait, mind a konfliktus rendezésében betöltött szerepének – valamint az EBESZ szerepének – megerősítését, ezért beleegyezett egy ilyen hozzájárulás nyújtásába,

ELFOGADTA EZT AZ EGYÜTTES FELLÉPÉST:

1. cikk

(1) Az Európai Unió hozzájárul a konfliktusrendezési eljárás megerősítéséhez Dél-Oszétiában.

(2) E célból az Európai Unió hozzájárulást nyújt az EBESZ-nek állandó titkárságok létrehozására annak érdekében, hogy támogassa a KEB tevékenységét, valamint a KEB és a szakértői csoport üléseinek finanszírozását, hogy ezáltal javulhasson a konfliktus rendezésével megbízott szervek működőképessége.

2. cikk

(1) Az ezen együttes fellépésben előírt pénzügyi támogatás kifizetése azon KEB társelnöki határozattól függ, amely a titkárságok létrehozásáról, valamint az elkövetkezendő tizenkét hónapban a KEB és a szakértői csoport legalább két-két ülésének megtartásáról szól. Emellett mind a grúz, mind a dél-oszét oldalnak bizonyítható erőfeszítéseket kell tennie, hogy tényleges politikai haladást érjenek el a köztük lévő nézeteltérések tartós és békés rendezése irányában.

(2) A Tanács megbízza a Bizottságot az együttes fellépés végrehajtásával azon céllal, hogy az 1. cikk (2) bekezdésében meghatározott célkitűzések megvalósuljanak. A Bizottság finanszírozási megállapodást köt az EBESZ-szel az Európai Unió hozzájárulásának felhasználásáról, amelyet az pénzügyi támogatás formájában fog nyújtani. A pénzügyi támogatás különösen az irodai berendezéseket és felszereléseket, a két iroda tizenkét havi karbantartási és üzemeltetési költségeit, valamint a KEB és a szakértői csoport ülésein résztvevő grúz és dél-oszét missziók költségeit fedezi.

(3) Az EBESZ grúziai missziója felelős a titkárságok létrehozásáért és a misszió költségeinek megtérítéséért.

(4) A Bizottság tbiliszi küldöttségén keresztül szorosan együttműködik az EBESZ-szel a folyamat figyelemmel kísérése és értékelése, valamint a fellépés sikerének biztosítása, továbbá a támogatás (2) bekezdésben meghatározott célokra történő megfelelő felhasználása érdekében.

(5) A Bizottság a Tanács főtitkárának, a KKBP főképviselőjének segítségével és az elnökség felhatalmazásával jelentést tesz a Tanácsnak.

3. cikk

(1) Az 1. cikk (2) bekezdésében említett célokra szolgáló pénzügyi referenciaösszeg 210000 euró.

(2) Az (1) bekezdésben meghatározott összegből finanszírozott kiadások kezelését az Európai Unió általános költségvetésére alkalmazandó Európai Közösségi eljárásoknak és szabályoknak megfelelően kell végezni.

4. cikk

(1) Ez az együttes fellépés az elfogadásának napján lép hatályba.

Ez az együttes fellépés a Bizottság és az EBESZ között létrejött támogatási megállapodás aláírása után tizenkét hónappal hatályát veszti.

(2) Ezt az együttes fellépést tíz hónappal az elfogadása után felül kell vizsgálni.

5. cikk

Ezt az együttes fellépést a Hivatalos Lapban ki kell hirdetni.

Kelt Luxembourgban, 2001. október 29-én.

a Tanács részéről

az elnök

L. Michel

--------------------------------------------------